《哭李于鳞一百二十韵》
明代·王世贞

历下无真气，词林失大贤。那能诅岱岳，谁与问高天。

才去垂三斗，悲来遍八埏。人应疑顿挫，帝或悔陶甄。

念尔千夫俊，生操万古权。仁禽产丹穴，仙骥秣青田。

妙取星弧发，清惊月胁穿。钩深百丈饵，抟捷九秋鹯。

文许先秦上，诗卑正始还。五言珠错落，一字玉规圆。

思逸龙云表，神超象帝先。殷盘高诘曲，周雅美便嬛。

独表齐风大，俱疑汲冢前。峥嵘露头角，摆脱谢蹄筌。

海阔珊瑚老，云深石髓坚。锦裁还蜀郡，璧就必于阗。

绕笔江生蕊，芬裾屈氏荃。乍窥饶骇异，精识解钻研。

有眼看从白，为郎意尚玄。志长轻濩落，才大得屯邅。

不欲过千石，凭他满百愆。傲时誇襆被，贫肯较偷毡。

纵倒中郎屣，能辞太尉笺。交游尽绯紫，岁月耗丹铅。

路鬼揶揄去，腰符累若悬。扶风京尹亚，襄国辅城专。

推案奸争吐，操斤剧自剸。买牛因解剑，饮马亦留钱。

治理闻丞相，徵书下颍川。手堪为木铎，腹晓别杯棬。

汉殿劳将作，秦山募梓楩。法冠巍揭宿，藻镜迥临边。

衿傍函关拥，帷从太室褰。骊瓜真结实，华井独搴莲。

宛骏收垂毕，冥鸿兴杳然。叱回邛坂驭，归作剡溪船。

避客同干木，逃封似鲁连。荜门宽偃蹇，蓬鬓诎周旋。

自抚高山操，人收白雪篇。披云凌巀嵲，乘月弄潺湲。

雷泽深堪钓，欢阴近可佃。居疑潜洞穴，出竞指神仙。

芝术锄端有，芙蓉木末搴。探真采离坎，观道得坤乾。

悬圃壶开境，昆崙雪满巅。纵饶家累迫，断不世途牵。

过客宁歌凤，门生乃献鳣。中兴逢鼎革，圣主下旌旃。

省鸐初欣入，台乌再贺迁。锦开梁左席，花覆越来舷。

喣沫沾江表，澄清划涧瀍。九苞腾见瑞，万蚁率归膻。

暴斧犹拈手，潘舆未息肩。冰霜挫慈鸟，天地幻啼鹃。

发短窥吴练，肠回断郢弦。坏梁通寤寐，辟谷误真诠。

始作步兵恸，长耽北海眠。春秋麟获日，庚子鵩来年。

营魄三尸妒，膏肓二竖跧。本因支骨毁，翻讶捧心妍。

玉树埋将迫，金茎病不痊。慰书烦孝绪，却药少医扁。

抚旧人人恋，伤心事事捐。魂辞宋玉去，藁托所忠传。

伏枥驹差壮，歌盆鹄早瞑。夜台依圣善，秋閤锁婵娟。

不及分香履，犹闻坠宝钿。有情推入梦，无累割归缘。

日月长何补，风云快自便。朗融归■霮，混沌脱雕镌。

佩惜干将化，棺堪麈尾填。苍皇鲍山色，冷落㟙湖烟。

马鬣封犹壮，鱼灯闇讵㸐。累累坟四五，矗矗剑三千。

宰木俄围拱，佳城易郁芊。埋光腾斗柄，含气吐蜿蜒。

本自成夸父，犹疑侣偓佺。讣霾秋照黯，妖孛岁星躔。

直是魑将魅，宁分蚁与鸢。旧游俱短气，何事不堪怜。

思入张衡苦，悲将吴质缠。殷侯呼咄咄，许掾涕涟涟。

七子孤徐干，生平一仲宣。衷肠须绕晋，烈魄肯投滇。

忽报惊难定，徐徵或有焉。听来杯酒堕，语罢带围朘。

恍忽时谵语，怦营晓索篿。那知寸草折，翻断百愁煎。

踪迹堪惊虎，幽忧更怯弦。羸躯困薖轴，跛足类拘挛。

满掬挥鲛泪，轻裘渍酒绵。暂冯青鸟达，莫怪素车延。

欲哭仍枯眼，将歌已塞咽。悠悠思往岁，娓娓诉重泉。

茅本曾名蕙，夔今反惜蚿。欲知吾变鲁，总为昔游燕。

删笔推丁廙，忘形到郑虔。雄虽唳黄鹄，哀不废鸣蝉。

窃喜陪膺乘，犹甘让祖鞭。尊分御露美，管夺彩霞鲜。

左癖编三绝，输攻下九渊。纵衡儒后侠，跌宕酒中禅。

不受尚书命，横翻开府筵。中清筹罢漏，赴懒影过砖。

风格留扬扢，波澜借溯沿。商空争矫健，大卤放腾骞。

身任呼痴物，官初并冗员。迹甘龙蠖近，名忝雁鸿联。

慰别勤加饭，分赀与橐饘。调归形影合，交入肺肝偏。

霓䍐招难转，羲轮去更遄。代兴愚敢任，后死恨逾绵。

痛欲随兰槁，狂今愧瓦全。浮生长寂寂，怒目纵睊睊。

百六贻多口，寻常饱老拳。吊形添惨澹，无计觅连翩。

牛耳诚贪执，鸡尸敢放颠。萧条五子咏，乖隔二鸣编。

欲勒太丘石，亲题京兆阡。词场空满目，谁定笔如椽。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。